Phala Phala: OB sê Ramaphosa moet nóú antwoord  Pres. Cyril Ramaphosa (Foto: STEFAN HEUNIS/AFP) Die waarnemende openbare beskermer, adv. Kholeka Gcaleka, het pres. Cyril Ramaphosa se versoek geweier vir verdere uitstel om antwoorde te verskaf op bewerings dat hy die etiekkode vir lede van die uitvoerende gesag geskend het. Die OB het Dinsdag in ’n verklaring gesê dat sy dus haar dagvaardingsbevoegdhede sal gebruik in ooreenstemming met artikel 7(4) van die Openbare Beskermerswet. Dít bepaal dat die OB vir die doeleindes van ’n ondersoek, enige persoon by wyse van ŉ dagvaarding kan gelas om ’n beëdigde of bevestigde verklaring in te dien, voor die OB te verskyn om getuienis af te lê, of enige dokument in sy of haar besit aan die OB te verskaf in dié mate waartoe dit op die ondersoek betrekking het. Só ŉ persoon mag ingevolge dié wet ook ondersoek word. “Die OB wil die publiek gerusstel dat die saak voortduur en dat ander ondersoekmetodes gebruik word om te bepaal of daar waarheid in die bewerings steek wat aanleiding tot die ondersoek gegee het,” lui die verklaring. Ramaphosa word daarvan beskuldig dat hy ŉ inbraak in 2020 op sy wildsplaas Phala Phala in Limpopo, waar diewe na bewering $4 miljoen gesteel het, probeer geheim hou het. Maroela Media het vroeër berig dat Ramaphosa na aanleiding van ŉ brief wat aan hom geskryf is vir ŉ reaksie op die bewerings, deur middel van sy prokureurs ŉ verlenging van die aanvanklike keerdatum van 22 Junie 2022 versoek het. Dít is deur die OB toegestaan en Ramaphosa moes sy reaksie teen 18 Julie indien. Die OB het Dinsdag gesê dat ŉ versoek vir verdere uitstel afgekeur en op 18 Julie aan die president gekommunikeer is. Die reëls van die Openbare Beskermer dui tydlyne en protokolle rakende ondersoeke aan, wat onder meer bepaal dat ŉ staatsinstelling binne 14 dae geskrewe terugvoer moet gee nadat korrespondensie van die OB uitgereik is. Indien die betrokke staatsinstelling versuim om terugvoer binne die gegewe tyd te gee, is die OB by magte om by wyse van dagvaarding ŉ omvattende antwoord te versoek, wat binne sewe dae gelewer moet word. Die onafhanklike polisieondersoekdirektoraat (Opod) het verlede week ŉ formele verklaring van die president van die African Transformation Movement (ATM) afgeneem na aanleiding van ŉ klag oor die polisie se hantering van die beweerde diefstal by Phala Phala. Die ATM het Opod gevra om onder andere die polisiehoof, genl. Fannie Masemola, sowel as sy voorganger, genl. Khehla Sitole, in verband met die saak te ondersoek. Die instelling het nog nie aangedui of hy ’n omvattende ondersoek na die voorval gaan doen nie. Benewens die OB het die Valke reeds ondersoeke in dié verband van stapel gestuur. Die OB se kantoor het altesame vier klagte oor die voorval ontvang, waarvan die ATM een ingedien het.